钦定古今图书集成/明伦汇编/氏族典/第106卷 > 裴侠
## 钦定古今图书集成/明伦汇编/氏族典/第106卷 > 裴侠

按《周书裴侠传》，“侠字嵩和，河东解人。幼而聪慧，有异
常童。年十三遭父忧，哀毁若成人。州辟主簿，举秀才。
魏正光中，解巾奉朝请，稍迁员外散骑侍郎，义阳郡
守。元颢入洛，侠执其使人，焚其赦书。魏孝庄嘉之，授
轻车将军东郡太守，带防城别将。及魏孝武与齐神
武有隙，征河南兵以备之。侠率所部赴洛阳，授建威”
将军、左右郎将。俄而孝武西迁，侠从入关，赐爵清河
县伯，除丞相府士曹参军。大统三年，领乡兵从战沙
苑，先锋陷阵。侠本名协，至是太祖嘉其勇决，因命改
焉。以功进爵为侯，拜行台郎中。王思政镇玉壁，以侠
为长史。未几，除河北郡守。侠躬履俭素，爱民如子，吏
民莫不怀之。侠尝撰《九世伯祖贞侯传》以为“裴氏清
公”，自此始也。欲使后生奉而行之，宗室中知名者，咸
付一通。九年，入为大行台郎中。居数载，出为郢州刺
史，加仪同三司。寻转祏州刺史，征拜雍州别驾。孝闵
帝践祚，除司邑下大夫，加骠骑大将军、开府仪同三
司，进爵为公。迁民部中大夫。侠在官励精发摘奸盗
略尽。转工部中大夫。武成元年，卒于位。赠太子少师、
蒲州刺史，谥曰贞。